Cirka otte meter er afstanden fra Erik Marinus Jensens køkkenvask til de kommende køreledninger med højspænding. Sikkerhedsstyrelsen anbefaler minimum ti meters afstand i tilfælde af en ulykke med eksempelvis nedrevne luftledninger. Dermed kan køkkenet være livsfarligt at opholde sig i. - Det bliver jo træls, når de kommer. Om der falder en ledning eller noget ned, det ved vi jo aldrig, siger Erik Martinus Jensen. Han er tilbudt 57.000 kroner Køreledningerne kommer, fordi Banedanmark skal elektrificere strækningen mellem Hobro og Aalborg. Til et møde i Hobro for nogle år siden fik Erik Marinus Jensen den opfattelse, at hans hus lå så tæt på de kommende køreledninger, at det skulle rives ned. Nu har Ekspropriationskommissionen tilbudt 57.000 kroner, fordi det er nødvendigt at fælde hans fire meter høje hæk. Den risikerer at vælte ind i ledningerne. - Jeg synes, det er ringe af sådan et firma. De trækker sådan noget ned over hovedet af mig, og tager min hæk og det hele, påpeger Erik Marinus Jensen, da TV2 Nord møder ham i huset ved Vebbestrup. Få meter fra jernbanen. Det handler om sikkerhed Hans Ole Kristensen er landboretskonsulent fra Agri Nord, og han er nu gået ind i ekspropriationssagen. Han forstår ikke at ekspropriationskommissionen kan se bort fra Sikkerhedsstyrelsens anbefalinger om ti meters afstand i tilfælde af ulykke med nedfaldne køreledninger. - Det handler meget om sikkerhed, og det handler meget om, hvordan man skal bo på ejendommen fremover, siger Hans Ole Kristensen. Slut med at rense tagrender - det er for farligt Ud over faren for at få stød, så er der en række ting, som Erik Marinus Jensen ikke må på stykket mellem huset og jernbanen, når ledningerne kommer op. Eksempelvis må han ikke bruge en høj stige, hvis han skal rense tagrender. Den kan nemlig ryge ud i de kommende ledninger. - Det er ikke, som det skal være, at Erik bare skal leve videre her, siger Hans Ole Kristensen. Erik har boet der i 37 år Erik Marinus Jensen har boet i huset i 37 år, men han er ikke tryg ved at blive boende, når køreledningerne kommer op få meter fra køkkenvinduet. - Jeg vil gerne have, de tager lortet. Det vil jeg, for jeg kommer jo aldrig af med det, siger Erik Marinus Jensen. - Er det ikke bare dig, der gerne vil have huset nemt solgt? - Nej, det er det ikke. Jeg kunne ikke tænke mig, at du bryder dig om at være her, fastslår Erik Marinus Jensen. Huset er vurderet til 340.000 kroner Erik Marinus Jensen vil gerne have den offentlige vurdering på 340.000 kroner for huset ved Vebbestrup. Banedanmark siger i en skriftlig kommentar til TV2 Nord, at de tager sikkerhed og køreledninger meget alvorligt, men at det er Ekspropriationskommissionen, der har ansvaret i disse sager. TV2 Nord har også talt med Ekspropriationskommissionen, og formand Mette Plejdrup Nielsen vil ikke udtale sig om specifikke sager.

Referat:
Erik Marinus Jensens køkken ligger bare otte meter fra nye køreledninger med højspænding - nu frygter han for sin sikkerhed på sin egen bopæl.